PRÍLOHA

„VINOS DE MADRID“

PDO-ES-A1525-AM02

Dátum podania žiadosti: 25. 2. 2016

ŽIADOSŤ O ZMENU ŠPECIFIKÁCIE VÝROBKU

1. Pravidlá vzťahujúce sa na zmenu

Článok 105 nariadenia (EÚ) č. 1308/2013 – podstatná zmena

2. Opis a dôvody zmeny

2.1. Zmena s cieľom rozšíriť chránenú zemepisnú oblasť o novú podoblasť „El Molar“

Opis a dôvody zmeny:

Dostupné štúdie a dokumenty preukázali, že administratívne hranice existujúcej zemepisnej oblasti so súčasným označením pôvodu „Vinos de Madrid“ nie sú úplne správne, pretože nezahŕňajú ďalší región, kde sa skutočne vyrába víno a kde sa tradičné postupy jeho výroby zachovali pri dvoch kategóriách vína, na ktoré sa vzťahuje toto označenie pôvodu (víno a akostné šumivé víno). Z tohto dôvodu vinohradníci, vinári a orgány z jedenástich obcí, ktoré tvoria podoblasť známu ako „El Molar“, prejavili záujem o začlenenie do označenia pôvodu „Vinos de Madrid“.

V oddiele 4 špecifikácie výrobku treba zmeniť zemepisnú oblasť, kde sa vyrábajú vína s označením pôvodu „Vinos de Madrid“. Ku trom existujúcim podoblastiam (Arganda, Navalcarnero a San Martín de Valdeiglesias) sa pridala štvrtá podoblasť „El Molar“.

Nová podoblasť „El Molar“ pozostáva z 11 obcí: Colmenar Viejo, El Molar, El Vellón, Patones de Arriba, Pedrezuela, San Agustín de Guadalix, Talamanca del Jarama, Torrelaguna, Torremocha del Jarama, Valdetorres de Jarama aVenturada, ktoré majú rovnaké prírodné a ľudské faktory ako oblasť momentálne vymedzená pre označenie pôvodu „Vinos de Madrid“ a rovnakú súvislosť medzi výrobkom a zemepisnou oblasťou.

To znamená, že chránená zemepisná oblasť teraz pozostáva zo 70 obcí namiesto súčasných 59, ktoré tvoria ďalšie tri podoblasti.

Treba zmeniť aj bod 6 jednotného dokumentu, aby jeho znenie bolo rovnaké ako znenie oddielu 4 špecifikácie výrobku.

2.2. Opis vín

V odseku 2 písm. a) analytických parametrov v špecifikácii výrobku sa zmenil minimálny skutočný obsah alkoholu (pri bielych vínach 11 %, pri ružových vínach 11,5 % a pri červených vínach 12 %), aby sa zaručila homogenita tejto novej zemepisnej podoblasti „El Molar“. Treba poznamenať, že tieto hodnoty sú rovnaké ako tie, ktoré sa stanovili pre dve súčasné podoblasti (Navalcarnero a San Martín de Valdeiglesias). Pre ostatné analytické parametre v tejto novej podoblasti neexistujú žiadne špecifické hodnoty. Používajú sa preto tie, ktoré boli stanovené pre vína s CHOP „Vinos de Madrid“.

Nemá to vplyv na jednotný dokument.

2.3. Muštová odroda alebo odrody

Bod 6 špecifikácie výrobku sa mení s cieľom uviesť hlavné odrody viniča v novej podoblasti „El Molar“: Ide o Malvar pri bielych vínach a Red Grenache pri červených vínach.

V každom prípade sa zachovajú rovnaké odrody viniča, ktoré sú momentálne schválené pre novú podoblasť a tri existujúce podoblasti; biele vína: Malvar, Albillo Real, Airén, Viura, Torrontés, Parellada, Moscatel de grano menudo (Muškát žltý) a Sauvignon Blanc; červené vína: Tinto Fino (Tempranillo alebo Cencibel), Red Grenache, Merlot, Cabernet Sauvignon, Syrah, Petit Verdot, Graciano a Grenache Tintorera).

Nemá to vplyv na jednotný dokument.

2.4. Súvislosť so zemepisnou oblasťou

Prvé náznaky vinárskej činnosti v podoblasti „El Molar“ siahajú až do raného stredoveku. Najstaršie „vínne pivnice“ v regióne (arabského pôvodu) pochádzajú z 9. a 10. storočia. Prvá písomná zmienka o existencii vinohradov v obci San Augustín de Guadalix pochádza z 13. storočia, v ostatných obciach zo 14. storočia. Táto činnosť pretrvala až do súčasnosti, zahŕňa 4 výrobné odvetvia, 600 vinohradníckych pozemkov a viac než 300 aktívnych vinohradníkov. Preto sa zahrnula nová podoblasť „El Molar“, ktorá má rovnaké historické súvislosti ako súčasné označenie pôvodu „Vinos de Madrid“.

Takisto možno potvrdiť, že nová podoblasť „El Molar“ sa vyznačuje rovnakou jednotnosťou a homogenitou z hľadiska pôdno-klimatických vlastností, odrôd, pestovateľských a enologických postupov, ako aj vlastnosťami pôdy spojenými so súčasnou zemepisnou oblasťou chránenou v rámci označenia pôvodu „Vinos de Madrid“.

V podoblasti „El Molar“ sa najčastejšie vyskytujú odrody Red Grenache a Malvar. Pestovali sa v uvedenej oblasti už od dávnych čias a možno ich nájsť aj v iných podoblastiach s inými odrodami viniča, vďaka čomu majú tam vyrábané vína od nepamäti vynikajúcu povesť.

Oddiel 7 písm. a) „Podrobnosti o zemepisnej oblasti. Prírodné faktory“ špecifikácie výrobku sa rozšíril tak, aby obsahoval zmienky o novej podoblasti „El Molar“.

— Poloha podoblasti „El Molar“ medzi centrálnym systémom a riekou Jarama.

— Opis pôd v podoblasti „El Molar“: Pôdy v podoblasti „El Molar“ sa vytvorili na základe geologických materiálov ako žula, kremeň, bridlica, ílovitá bridlica, rula, pieskovec, slieň, vápencový slieň, vápenec a arkóza. V tejto podoblasti sa vinič pestuje na otvorenom priestranstve a v aluviálnych zónach rieky Jarama a zloženie pôdy je podobné tomu v troch existujúcich podoblastiach, t. j. pomerne nízko položené oblasti na území medzi riekami (platí pre všetky štyri podoblasti). Rozsah pH je dosť široký, od veľmi kyslého až po veľmi zásaditý.

— v časti „Nadmorská výška a zrážky“: obce El Vellón a Colmenar Viejo boli pridané do vyšších oblastí spojených s horami; San Martín a El Molar sa uvádzajú ako podoblasti s najvyšším úhrnom zrážok.

V oddiele 7 písm. b) špecifikácie výrobku, v ktorej sa uvádzajú ľudské faktory, sa slová „odroda Malvar, ktorá pochádza z obcí Arganda a Navalcarnero“ nahrádza slovami „… odroda Malvar, ktorá pochádza z obcí Arganda, Navalcarnero a El Molar“. Podobne v časti, kde sa vysvetľuje význam odrody Grenache („kráľovná“) v obciach Navalcarnero a San Martín, sa tento význam mení a rozširuje na „Navalcarnero, El Molar a San Martín“.

V dôsledku zmeny zemepisnej oblasti sa opravili uvedené čísla, aby sa predchádzajúce odkazy na „tri podoblasti“ zmenili na „štyri podoblasti“.

Oddiel 7 písm. c) „Príčinný vzťah v špecifikácii výrobku“ sa preformuloval s cieľom jasnejšie poukázať na prvky, ktoré zásadne alebo výlučne súvisia s geografickým prostredím pri každej kategórii vinárskeho výrobku s označením pôvodu „Vinos de Madrid“: víno a šumivé víno, ktoré sa vzťahujú na štyri podoblasti:

„Fyzické vlastnosti geografického prostredia spolu s klimatickými podmienkami (plošina v určitej výške, rieky, kontinentálne podnebie, nízky úhrn zrážok, neúrodné pôdy s priemerným výnosom 3 000 kg na hektár) dodávajú bielym vínam suchú a olejnatú chuť s horkastou dochuťou, tónmi zrelého bieleho ovocia a strednou až nízkou kyslosťou. Ružovým a červeným vínam zas dodávajú vysoký obsah alkoholu a intenzívnu farbu, ktorá pripomína zrelé či prezreté červené alebo čierne ovocie. Šumivé vína (biele a ružové) majú rovnaké charakteristické prvky danej oblasti (typické pôdno-klimatické faktory), ako aj rovnaké kultúrne a ľudské faktory (veľkosť, hustota výsadby, odrody, pestovateľská prax, minimálna celková kyslosť 5 g/l), ktoré im dodávajú osobitné vlastnosti, pokiaľ ide o vzhľad, arómu (pripomínajúcu ich kaly) a chuť. Tieto šumivé vína sú vďaka výrobe podľa tradičnej metódy mäkké a krémové, ponúkajú zmes vôní a chutí charakteristickú pre vína vyrobené v danej zemepisnej oblasti. Počas druhotného kvasenia vo fľašiach im pretlak a vyzrievanie na kvasničných kaloch dodá jemné a trvácne bublinky, ovocnú mikrobiologickú vôňu a sviežu a ostrú chuť. Vďaka týmto prírodným aspektom geografického prostredia, starostlivej práci vinohradníkov počas niekoľko storočí a harmónii dosiahnutej výsadbou správnych odrôd na správnych pôdach možno vyrobiť akostné vína s jedinečnou identitou.“

Bod 8. Opis súvislosti(-í) jednotného dokumentu teraz obsahuje zhrnutie nového znenia špecifikácie výrobku.

2.5. Možnosť zvýšenia výnosu

Opis a dôvody:

Na jar sa vypracuje správa o úrodnosti (počet kvetov) a pred zberom sa vydá odôvodnená technická správa (posúdenie aspektov ako úhrn zrážok v zime alebo jar bez mrazov) na dôkaz toho, že táto odchýlka nebude mať negatívny vplyv na kvalitu chráneného výrobku. Každopádne maximálne zvýšenie, ktoré možno povoliť, nesmie prekročiť 25 % stanovených limitov.

Zmena bodu 8 špecifikácie výrobku, doplňujúcich požiadaviek a oddielu 2.5.1 jednotného dokumentu s cieľom zahrnúť možnosť zvýšenia výnosu.

JEDNOTNÝ DOKUMENT

1. Registrovaný názov

Vinos de Madrid

2. Druh zemepisného označenia

CHOP — chránené označenie pôvodu

3. Kategórie vinohradníckych/vinárskych výrobkov

1. Víno

5. Akostné šumivé víno

4. Opis vína (vín)

VÍNO — biele vína

Vzhľad: Svetlá slamovožltá farba, niekedy s ostrými zelenkavými až sivými tónmi pri mladých vínach, ktorá prechádza do zlatožltej alebo farby starého zlata pri vínach s označením „Crianza“ alebo „Reserva“. Biele vína kvasiace alebo vyzrievajúce v dubových sudoch majú slamovožlté tóny, ktoré sa pri vyzrievaní menia na zlatisté.

Aróma: Svieža a prevažne ovocná, s vôňou jadrovín alebo kôstkovín, tropického ovocia a karamelu. Vína, ktoré vyzrievajú a/alebo kvasia v dubových sudoch, majú korenisté, balzamické a/alebo drevité vône, primerane ich veku. „Sobremadres“ môžu mať kvasnicové arómy.

Chuť: Svieža chuť, mierne kyslá a sladká pri polosladkých a sladkých vínach. Olejnatá s horkou dochuťou. Ľahká s priemernou dĺžkou.

Minimálny skutočný obsah alkoholu: 10 obj. % v podoblasti Arganda.

Maximálny obsah oxidu siričitého: 250 pri > 5 g/l cukru

Maximálny obsah prchavých kyselín: 16,7 mEq/l pri vínach starších ako jeden rok.

Minimálna celková kyslosť pri víne „Sobremadres“: 5 g/l

Všeobecné analytické parametre Maximálny celkový obsah alkoholu (v obj. %) Minimálny skutočný obsah alkoholu (v obj. %) 11 Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 13,3 Celkový maximálny obsah oxidu siričitého (v miligramoch na liter) 180

Hodnoty, ktoré nie sú uvedené, nepresahujú zákonom stanovené limity, v súlade s príslušnými právnymi predpismi EÚ.

VÍNO — ružové vína

Vzhľad: Ružové s tónmi jahôd, malín alebo lososa; vo vyzretých ružových vínach alebo starších ako dva roky sa môžu vyskytovať oranžové odtiene.

Aróma: Svieža a ovocná s vôňou červeného ovocia a/alebo kvetinovým a/alebo rastlinným charakterom. Vo vínach starších ako dva roky môže byť spojená s korenistými arómami primeranými ich veku.

Chuť: Svieža chuť, mierne kyslá a sladká pri polosladkých a sladkých vínach. Olejnatá s ľahkými trieslovinami a priemernou dĺžkou.

Minimálny skutočný obsah alkoholu: 11 obj. % v podoblasti Arganda.

Maximálny obsah oxidu siričitého: 250 pri > 5 g/l redukujúcich cukrov.

Maximálny obsah prchavých kyselín: 16,7 mEq/l pri vínach starších ako jeden rok.

Všeobecné analytické parametre Maximálny celkový obsah alkoholu (v obj. %) Minimálny skutočný obsah alkoholu (v obj. %) 11,5 Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (in miliekvivalentoch na liter) 13,3 Celkový maximálny obsah oxidu siričitého (v miligramoch na liter) 180

Hodnoty, ktoré nie sú uvedené, nepresahujú zákonom stanovené limity, v súlade s príslušnými právnymi predpismi EÚ.

VÍNO — červené vína

Vzhľad: Červené, fialové až čerešňovočervené tóny pri mladých vínach, po vyzretí od rubínovej až po tehlovočervenú.

Aróma: Svieža, ovocná a/alebo rastlinná pri mladých vínach, ktoré môžu mať drevité arómy, a pri vínach vyrobených a vyzretých v dubových sudoch. Vyzreté vína môžu mať arómu sušeného ovocia, korenín, aromatických byliniek a empyreumatické a/alebo minerálne arómy. „Sobremadres“ môžu mať kvasnicové arómy.

Chuť: Trieslová, teplá a dlhá. Ovocná pri mladých vínach a chuť dubového dreva pri vínach kvasených a/alebo vyzrievaných v dubových sudoch.

Vína „Sobremadres“ majú určitú olejnatú konzistenciu.

Minimálny skutočný obsah alkoholu: 11,5 v obj. % v podoblasti Arganda.

Maximálny obsah oxidu siričitého: 200 pri > 5 g/l redukujúcich cukrov.

Maximálny obsah prchavých kyselín: 16,7 mEq/l pri vínach starších ako jeden rok.

Minimálna celková kyslosť pri víne „Sobremadres“: 5 g/l

Všeobecné analytické parametre Maximálny celkový obsah alkoholu (v obj. %) Minimálny skutočný obsah alkoholu (v obj. %) 12 Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 13,3 Celkový maximálny obsah oxidu siričitého (v miligramoch na liter) 150

Hodnoty, ktoré nie sú uvedené, nepresahujú zákonom stanovené limity, v súlade s príslušnými právnymi predpismi EÚ.

Akostné šumivé víno

Vzhľad: V závislosti od veku svetlá slamovožltá až mierne zlatistá farba. Jemné a bohaté bublinky, ktoré sa postupne uvoľňujú. Ružové šumivé vína majú jahodovú alebo lososovoružovú farbu.

Aróma: Ovocné a mikrobiologické arómy

Chuť: Svieža a ostrá s určitou olejnatosťou pri ružových vínach; sladká pri vínach s obsahom cukru nad 10 g.

Všeobecné analytické parametre Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 10 Celkový maximálny obsah oxidu siričitého (v miligramoch na liter)

Hodnoty, ktoré nie sú uvedené, nepresahujú zákonom stanovené limity, v súlade s príslušnými právnymi predpismi EÚ.

5. Enologické postupy

a) Základné enologické postupy

Pestovateľský postup

Techniky riadenia plodín pre všetky vína:

Hustota výsadby: 900 až 4 000 podpníkov na hektár.

Školenie a rez: Kalichovité alebo špalierovité systémy vedenia viniča s maximálne 16 rozmnožovacími pukmi na podpník alebo 36 000 na hektár.

Maximálny hektárový výnos môže regulačná rada v určitých obdobiach zmeniť, buď z vlastného podnetu alebo na žiadosť zainteresovaných pestovateľov viniča. Správu musia preto vypracovať príslušné orgány v danej oblasti, ktoré zozbierajú relevantné technické správy s cieľom dokázať, že zmena nebude mať negatívny vplyv na kvalitu chráneného výrobku. Uvedená zmena nesmie v žiadnom prípade presiahnuť 25 % stanoveného limitu.

Osobitný enologický postup

Maximálny výnos je stanovený na 74 litrov hroznového muštu na každých 100 kg úrody.

Hrozno vhodné na výrobu vína s označením pôvodu musí mať obsah cukru rovný alebo vyšší ako 170 stupňov na liter hroznového muštu.

Biele a červené vína, ktoré v dôsledku osobitného spôsobu výroby obsahujú uhlíkový plyn endogénneho pôvodu spôsobený kvasením hroznových muštov na „madres“ (rozdrvené, odstopkované hrozno), možno označiť „Sobremadres“.

Šumivé víno sa vyrába z bieleho a ružového vína.

Pri výrobe sa môžu použiť iba povolené odrody. Výroba sa uskutočňuje tradičnou metódou.

Obmedzenie týkajúce sa vinifikácie

Na získanie hroznového muštu z čerstvého hrozna, ktoré sa spracúva prvýkrát, alebo pri víne vyrobenom z kvasených matolín pri výrobe červeného vína, sa v procesoch na získanie výrobkov vhodných pre označenie pôvodu „Vinos de Madrid“ môžu mechanické systému použiť iba vtedy, ak nepoškodzujú pevné komponenty strapca. Používanie vysokorýchlostných odstredivých drvičov je zakázané.

Nemožno používať postupy, pri ktorých sa používa predhrievanie hrozna alebo ohrievanie hroznového muštu či vína spolu s matolinami s cieľom zvýšiť extrakciu farbiva.

b) Maximálne výnosy

Odrody Malvar, Airén, Viura, Parellada a Torrontés

8 000 kilogramov hrozna na hektár

Odrody Malvar, Airén, Viura, Parellada a Torrontés

56 hektolitrov vína na hektár

Iné odrody

7 000 kilogramov hrozna na hektár

Iné odrody

49 hektolitrov vína na hektár

6. Vymedzená oblasť

Produkčná oblasť pre vína, na ktoré sa vzťahuje označenie pôvodu „Vinos de Madrid“ tvorí územie nachádzajúce sa v týchto obciach autonómnej oblasti Madrid, ktorá zahŕňa podoblasti Arganda, Navalcarnero, San Martin de Valdeiglesias a El Molar:

— Podoblasť Arganda Ambite, Aranjuez, Arganda del Rey, Belmonte de Tajo, Brea del Tajo, Campo Real, Carabaña, Colmenar de Oreja, Chinchón, oblasť „El Encín“ (Alcalá de Henares), Estremera, Fuentidueña de Tajo, Getafe, Loeches, Mejorada del Campo, Morata de Tajuña, Nuevo Baztán, Olmeda de las Fuentes, Orusco, Perales de Tajuña, Pezuela de las Torres, Pozuelo del Rey, Tielmes, Titulcia, Torres de la Alameda, Valdaracete, Valdelaguna, Valdilecha, Villaconejos, Villamanrique de Tajo, Villar del Olmo a Villarejo de Salvanés.

— Podoblasť Navalcarnero El Alamo, Aldea del Fresno, Arroyomolinos, Batres, Brunete, Fuenlabrada, Griñón, Humanes de Madrid, Moraleja de Enmedio, Móstoles, Navalcarnero, Parla, Serranillos del Valle, Sevilla la Nueva, Valdemorillo, Villamanta, Villamantilla, Villanueva de la Cañada a Villaviciosa de Odón.

— Podoblasť San Martín de Valdeiglesias Cadalso de los Vidrios, Cenicientos, Colmenar del Arroyo, Chapinería, Navas del Rey, Pelayos de la Presa, Rozas de Puerto Real, San Martín de Valdeiglesias a Villa del Prado.

— Podoblasť El Molar Colmenar Viejo, El Molar, El Vellón, Patones de Arriba, Pedrezuela, San Agustín de Guadalix, Talamanca del Jarama, Torrelaguna, Torremocha del Jarama, Valdetrorres del Jarama a Venturada.

7. Hlavné muštové odrody

RED GRENACHE – LLADONER

ALBILLO REAL

MALVAR

TEMPRANILLO – CENCIBEL TEMPRANILLO – TINTO FINO

8. Opis súvislostí

Víno a akostné šumivé víno

CHOP „Vinos de Madrid“ je na severe a západe vymedzené španielskou centrálnou náhornou plošinou, ktorá ako kolmá os oddeľuje Madrid od Kastílie a Leónu. Na východe hraničí s plošinou Alcarria, ktorá dosahuje určitú výšku, nie je takmer vôbec úrodná, má nepriaznivé podnebie a tvorí prirodzenú hranicu s plošinou Castille-La Mancha. Na juhu tvorí prirodzenú hranicu rieka Tajo. Cez vymedzenú oblasť tečie šesť vodných tokov, ktoré oddeľujú aklimatizačné oblasti viniča: podoblasť San Martín de Valdeiglesias medzi centrálnou náhornou plošinou a riekou Alberche; podoblasť Navalcarnero medzi riekami Alberche a Guadarrama; podoblasť El Molar medzi centrálnou náhornou plošinou a riekou Jarama a podoblasť Arganda medzi riekami Guadarrama a Tajo.

V podoblasti Arganda prevláda typ pôdy s vysokým obsahom vápenca s oblasťami sadrovcového slieňu (zásadité pH); pôdy v podoblasti Navalcarnero majú kremičitý pôvod, na plošinách s kyslým pH; pôdy v podoblasti San Martín de Valdeiglesias majú väčšinou žulový pôvod, na svahoch a úpätiach hôr s kyslým pH; pôdy v podoblasti El Molar sa vytvorili na základe veľmi odlišných geologických materiálov a ich zloženie je podobné tomu v ostatných troch podoblastiach.

Vinič rastie v nadmorskej výške medzi 480 a 1 000 metrov. V oblasti prevláda kontinentálne stredozemské podnebie s priemerným ročným úhrnom zrážok 658 mm a teplotami od 40 do –17 °C. Počet hodín slnečného svitu je 2 300 až 2 800.

Tieto pôdno-klimatické podmienky ovplyvnili ľudské faktory, pokiaľ ide o konkrétne zaobchádzanie s viničom, ktorý sa tradične pestoval v kalichovitých systémoch bez zavlažovania, s nízkou hustotou výsadby a obmedzeným počtom ošetrení na ochranu rastlín. Pri výsadbe odrôd zohrali rozhodujúcu úlohu aj prírodné faktory: Pôvodná odroda Malvar v podoblastiach Arganda, Navalcarnero a El Molar, a tradičná odroda Albillo Real v podoblasti San Martín de Valdeiglesias. Čo sa týka odrôd pestovaných na červené víno, Tinto Fino v podoblasti Arganda a Red Grenache v podoblastiach Navalcarnero, San Martín de Valdeiglesias a El Molar sa považujú za hlavné odrody z rôznych podoblastí, keďže sa tam od nepamäti tradične pestovali a majú rozhodujúci vplyv na arómu a chuť vyrobeného vína.

Z hľadiska miestnych odrôd je Malvar pôvodná odroda podoblastí Arganda, Navalcarnero a El Molar, zatiaľ čo Albillo Real je tradičná odroda podoblasti San Martín de Valdeiglesias. Pokiaľ ide o odrody pestované na červené víno, Tinto Fino je pôvodná odroda podoblasti Arganda a Red Grenache zas podoblastí Navalcarnero, San Martín de Valdeiglesias a El Molar.

Čo sa týka tradičných enologických postupov, základom sú vína „sobremadre“, ktoré sa fľašujú bez stáčania po tom, ako sa hroznový mušt ponechá v kontakte s tzv. madres (rozdrvené a odstopkované hrozno).

Vína vyrobené z odrôd Albillo Real a Malvar majú komplexnú arómu s prevládajúcimi tónmi bielych plodov, jablka a hrušky. Chuťou pripomínajú zrelé ovocie. Červené a ružové vína vyrobené z odrôd Grenache a Tempranillo sa vyznačujú arómou červených bobúľ a chuťou zrelého ovocia.

Všetky tieto klimatické, pôdne, odrodové a ľudské faktory dodávajú vínam vyrobeným v rámci tohto označenia pôvodu určité jedinečné vlastnosti: zvyčajne nízke výnosy (priemerná produkcia na hektár je približne 3 000 kg hrozna), vína s vysokým priemerným obsahom alkoholu (14 ° pri červených vínach a 12,5 ° pri bielych vínach), so stredne nízkou kyslosťou, pri červených vínach intenzívna farba, aróma zrelých alebo dobre vyzretých plodov, v mnohých prípadoch pripomína džem, pri bielych vínach zvyčajne náznaky hrušky a jablka, pri ružových a červených vínach tóny červeného a čierneho ovocia. Minerálna chuť s aromatickými tónmi stredomorskej lesostepi a ovocnou zrelosťou, čo sa týka chuti aj arómy.

Akostné šumivé vína sú vyrobené z bielych a ružových vín, výlučne z odrôd Malvar, Albillo Real, Torrontés, Viura, Parellada, Red Grenache a Tinto Fino. Vplývajú na ne rovnaké charakteristické vlastnosti oblasti (typické pôdno-klimatické faktory), ako aj rovnaké kultúrne a ľudské faktory (veľkosť, hustota výsadby, odrody, pestovateľská prax, minimálna celková kyslosť 5 g/l), ktoré im dodávajú osobitné vlastnosti, pokiaľ ide o vzhľad, arómu (pripomínajúcu ich kaly) a chuť (mäkká a krémová). V dôsledku tradičných procesov výroby týchto akostných šumivých vín, vrátane fázy vyzrievania vo fľaši a druhotného kvasenia, majú jemné a trvácne bublinky, ovocnú, mikrobiologickú arómu a sviežu, ostrú chuť.

9. Ďalšie základné podmienky

Právny rámec:

Vnútroštátne právne predpisy

Druh ďalšej podmienky:

Ďalšie ustanovenia týkajúce sa označovania

Opis podmienky:

Vína určené na spotrebu musia mať ochrannú pečať a etikety alebo očíslované zadné etikety, ktoré vydala regulačná rada. Tie sa musia pripevniť v samotnom vinárskom podniku v súlade s normami príslušného orgánu za predpokladu, že to znemožní druhé a ďalšie použitie.

Právny rámec:

Vnútroštátne právne predpisy

Druh ďalšej podmienky:

Balenie vo vymedzenej zemepisnej oblasti

Opis podmienky:

Vína, na ktoré sa vzťahuje označenie pôvodu „Vinos de Madrid“, môžu baliť a dodávať iba podniky na plnenie fliaš, ktoré majú registráciu a povolenie regulačnej rady a sídlo v oblasti, kde sa vína vyrábajú, aby sa zachovali osobitné fyzikálno-chemické a/alebo organoleptické vlastnosti výrobku s cieľom zaručiť kvalitu a povesť označenia pôvodu na základe odborných znalostí a tradičného know-how (dôkladná znalosť špecifických vlastností nadobudnutá počas mnohých rokov) prevádzkovateľov v chránenej oblasti.

Cieľom je zaručiť pôvod a osobitnú kvalitu vín bez toho, aby sa vystavili nevhodným environmentálnym podmienkam, ktoré by mohli ovplyvniť ich senzorické vlastnosti (oxidačno-redukčné javy, teplotné rozdiely atď.), a zmeniť tak aspekty, ktoré definujú dané CHOP.

Všetky chránené vína určené na spotrebu sa pred odoslaním musia plniť do fliaš. Vinárske podniky môžu vína s CHOP uviesť do obehu a odoslať len vo fľašiach, ktoré neohrozujú ich kvalitu alebo prestíž. Keďže plnenie vín do fliaš je jedným z kritických bodov, pokiaľ ide o zachovanie vlastností získaných počas výrobného procesu, resp. procesu vyzrievania, musia ho uskutočňovať výlučne majitelia vinárskych podnikov vo svojich plničkách fliaš, ktoré sa nachádzajú vo vymedzenej chránenej oblasti.

Odkaz na špecifikáciu výrobku

http://www.madrid.org/cs/Satellite?blobcol=urldata&blobheader=application%2Fpdf&blobheadername1=Content-Disposition&blobheadervalue1=filename%3DPliego+de+condiciones+DO+vinos+de+Madrid.+Modificacion+subzona+El+Molar.+v180215.pdf&blobkey=id&blobtable=MungoBlobs&blobwhere=1352947741300&ssbinary=true